อนาคตลูกดีเริ่มที่แม่
วันแม่เพิ่งจะผ่านไปไม่นาน ลูกหลายคนซื้อของขวัญให้แม่ พาแม่ไปเที่ยว หวังให้แม่มีความสุข แต่ที่จริงความสุขของแม่คือการได้เห็นลูกเติบโต
21 ส.ค. 2555

โดย...สุรีรัตน์ สุรเดชะ
วันแม่เพิ่งจะผ่านไปไม่นาน ลูกหลายคนซื้อของขวัญให้แม่ พาแม่ไปเที่ยว หวังให้แม่มีความสุข แต่ที่จริงความสุขของแม่คือการได้เห็นลูกเติบโต ประสบความสำเร็จในการเรียน มีงานที่ดีทำ มีครอบครัวที่ดี และที่สำคัญมีความมั่นคงทางการเงิน ทั้งหลายทั้งปวงเหล่านี้จะเกิดขึ้นได้ แม่มีบทบาทสำคัญที่สุด
การที่ลูกจะมีความมั่นคงทางการเงินได้นั้น สำคัญที่นิสัยการเก็บออม ตัวอย่างคลาสสิกมากที่แม่ทุกยุคทุกสมัยใช้สอนเรื่องเงินให้ลูก คือ การหากระปุกออมสินมาให้หยอด ค่อยๆ เก็บทีละน้อยจนเต็ม แล้วพาไปเปิดบัญชีธนาคาร ให้เขาฝากเงินสม่ำเสมอให้เป็นนิสัย แม่คนไหนเห็นความสำคัญมากหน่อย ก็เข้มงวดเรื่องการซื้อของเล่นให้ลูก และลงแรงอธิบายเหตุผลให้เขาเข้าใจถึงคุณค่าของเงิน เมื่อเขาโตเป็นผู้ใหญ่ก็จะสามารถบริหารจัดการเงินของตนเองได้อย่างเหมาะสม 
เด็กที่มีโอกาสได้เรียนรู้เรื่องเงินทองจากแม่ตั้งแต่เล็ก นับได้ว่า “มีภูมิความรู้และภูมิคุ้มกัน” เพราะพอโตขึ้นเป็นวัยรุ่นจะพบกับสิ่งยั่วยุให้อยากซื้ออยากได้มากมาย ทั้งเสื้อผ้า รองเท้า ไปจนถึง Gadget ต่างๆ โดยเฉพาะสินค้าสำหรับวัยรุ่น ซึ่งเป็นวัยจ่ายเงินซื้อแบบไม่ค่อยคิดมาก เพราะไม่ได้หาเงินเอง อาจมองข้ามคุณค่าของเงิน ยิ่งใครมีเพื่อนใช้แต่ของแบรนด์เนม ก็อาจรบเร้าให้พ่อแม่ซื้อของแพงๆ ให้ตามเพื่อน พ่อแม่ที่ใจอ่อนก็ต้องซื้อให้ แต่เด็กและวัยรุ่นที่ “มีภูมิ” จะไม่เกิดปัญหาเหล่านี้ เพราะเขาได้รับการปลูกฝังให้มีความฉลาดเรื่องเงินตั้งแต่ยังเด็ก 
คุณแม่ยุคนี้นับว่าโชคดีมีตัวช่วย เพราะความรู้เรื่องการเงินมีสอนกันอย่างเป็นเรื่องเป็นราวในโรงเรียน ในชื่อหลักสูตร “เงินทอง ของมีค่า” ที่พัฒนาโดยตลาดหลักทรัพย์แห่งประเทศไทย และสอดแทรกไปในการเรียนการสอนของเด็กตั้งแต่ชั้นประถมศึกษาปีที่ 1 ไปจนถึงชั้นมัธยมศึกษาปีที่ 6 ครอบคลุมการหารายได้และการใช้จ่าย และเป็นที่น่ายินดีอย่างยิ่งที่มีโรงเรียนภายใต้สังกัดกรุงเทพมหานครกว่า 400 แห่ง นำเนื้อหาเหล่านี้มาสอนเป็นภาคบังคับ
สำหรับเด็กที่โตขึ้นมาในระดับเยาวชน ก็มีโครงการ SET Junior Financial Club ของตลาดหลักทรัพย์ ซึ่งจัดในช่วงปิดเทอม ให้เด็กที่ศึกษาอยู่ระหว่างชั้นมัธยมศึกษาตอนต้นและมัธยมศึกษาตอนปลาย ได้เรียนรู้เรื่องการออมและการบริหารจัดการการเงิน หากคุณแม่ทั้งหลายหาโอกาสให้ลูกได้เข้าอบรมในหลักสูตรเหล่านี้ก็จะเป็นประโยชน์อย่างยิ่ง
ในปัจจุบันด้วยเทคโนโลยีสมัยใหม่ ก็มีการสอนเรื่องการบริหารจัดการเงินให้เป็นเรื่องง่ายและสนุกขึ้นกว่าเดิม เช่น Mobile Application เกี่ยวกับการวางแผนการเงินการลงทุน หรือในเว็บไซต์ต่างๆ ก็มีเนื้อหาความรู้ในรูปแบบ E-Learning และเกมสอนออมเงินหรือลงทุน ที่คุณแม่ทั้งหลายควรชี้แนะให้ลูกได้ใช้ประโยชน์ 
ความรู้พื้นฐานทางการเงิน ถือเป็นทักษะที่สำคัญในการใช้ชีวิตประจำวัน และทุกวันนี้หลายฝ่ายก็ให้ความสำคัญ และพยายามผลักดันให้เป็นหนึ่งในยุทธศาสตร์ในการพัฒนาประเทศ เพราะเป็นปัจจัยสำคัญในการยกระดับคุณภาพประชากร เด็กและเยาวชนที่มีความฉลาดทางการเงิน ก็จะรู้จักคิดเป็นและใช้จ่ายเงินให้เกิดประโยชน์ ส่งผลดีต่อทั้งอนาคตของตัวเขาเองและอนาคตของประเทศชาติ